Imtella' Ottubru 10, 2021 Karozza lewn is-sema jkanġi fil-griż ilha pparkjata f'tarf ta' bankina f'Conegliano l-Italja mill-1974. Il-karozza, Lancia Fulvia tal-1970, serqet il-qlub ta' bosta wara li ttellgħu għadd ta' ritratti tagħha fuq il-midja soċjali, b'diversi residenti ta' Conegliano jistqarru li din il-vettura saru jqisuha bħala l-mafkar ewlieni tal-post. Għalkemm għandha r-roti xi ftit jew wisq imniżżlin kif ukoll partijiet imsadda, il-karozza għadha miżmuma tajjeb fil-biċċa l-kbira tagħha. Il-vettura tinsab fi Triq Zamboni, biswit ħanut li kien ibiegħ il-gazzetti u r-rivisti. Il-Lancia Fulvia hija ta' Angelo Fregolent, li għandu 94 sena. Huwa kien jaħdem bħala mekkanik mal-kumpanija Fiat u aktar tard ħa r-riedni tal-ħanut li jinsab faċċata tal-karozza. F'kummenti mal-midja Taljana, Fregolent qal li l-karozza pparkjaha hemm biex iħott il-gazzetti minnha għall-ħanut bla ma jbati. Għalkemm Fregolent għalaq il-bibien tal-ħanut tiegħu sentejn ilu wara li sofra minn ksur f'siequ, il-karozza ħallieha fejn hi. Mistoqsija jekk l-ipparkjar tal-karozza ta' Fregolent hux qed tikser il-liġi, il-Pulizija ta' Conegliano sostniet li din ma tistax tibqa' tostakola l-bankina, fost l-oħrajn għax jgħaddu minnha ħafna tfal biex imorru l-iskola. Il-Pulizija qalet li b'hekk qed tissuġġerixxi li l-karozza tittieħed f'bitħa ta' skola speċjalizzata fil-produzzjoni tal-għeneb li tinsab erba' kantunieri bogħod.